ET Euroopa Liidu Teataja C 164/1

Nõukogu ja nõukogus kokku tulnud liikmesriikide valitsuste esindajate resolutsioon noortega noorte tööhõive alal peetava struktureeritud dialoogi kohta

2011/C 164/01

EUROOPA LIIDU NÕUKOGU JA LIIKMESRIIKIDE VALITSUSTE ESINDAJAD,

TULETADES MEELDE, ET

15. novembri 2005. aasta resolutsioonis (1) kutsuti Euroopa Komisjoni ja liikmesriike üles arendama struktureeritud dialoogi noorte, noorteorganisatsioonide, noortevaldkonnas töötavate teadlaste ja poliitikakujundajatega;

struktureeritud dialoogi ideed toetati 26. oktoobri 2006. aasta resolutsioonis, (2) milles on öeldud, et struktureeritud dialoogi ja selle tulemusi tuleks asjakohaste tasandite poliitika kujundamisel kindlasti arvesse võtta;

nõukogu resolutsioonis Euroopa noortevaldkonnas tehtava koostöö uuendatud raamistiku (2010–2018) kohta (3) peetakse kõiki noori ressursiks ühiskonnale ning rõhutatakse, kui tähtis on kaitsta noorte õigust osaleda neid mõjutava poliitika väljatöötamisel pideva struktureeritud dialoogi kaudu noorte ja noorteorganisatsioonidega;

TEADVUSTAVAD, ET

struktureeritud dialoogi eesmärk on olla foorumiks jätkuvale ühisele mõttetööle Euroopa noortevaldkonnas tehtava koostöö prioriteetide, rakendamise ja järelmeetmete teemal. Selle eesmärk on kaasata erinevaid noori ja noorteorganisatsioone konsultatsioonidesse kõigil tasanditel liikmesriikides, ELi noortekonverentsidel ja Euroopa noortenädala jooksul;

struktureeritud dialoogi raames toimuvad konsultatsioonid tuginevad 18-kuulistele töötsüklitele, mis on pühendatud üldistele temaatilistele prioriteetidele ja konkreetsetele teemadele, mis vastavad Euroopa noortevaldkonnas tehtava koostöö üldeesmärkidele. Sellega seoses leppis nõukogu 2009. aasta novembris kokku, et Euroopa noortevaldkonnas tehtava koostöö esimese 18-kuulise töötsükli (1. jaanuar 2010–30. juuni 2011) jooksul on üldine temaatiline prioriteet noorte tööhõive;

struktureeritud dialoogi raames toimuvad konsultatsioonid tähendavad arutelu ühistel teemadel alates kohalikust kuni ELi tasandini. Euroopa tasandil on konsultatsioonide peamiseks kooskõlastavaks organiks struktureeritud dialoogi Euroopa juhtkomitee. See koosneb eesistujariikide kolmikusse kuuluvate liikmesriikide (ministeerium, riiklikud noortenõukogud ja programmi „Aktiivsed noored” riiklikud agentuurid), Euroopa Komisjoni ja Euroopa noortefoorumi esindajatest. Riigi tasandil on liikmesriigid noorte ja noorteorganisatsioonidega konsulteerimiseks toetanud riiklike töörühmade loomist või kasutanud olemasolevaid struktuure. Euroopa juhtkomitee analüüsitud ja koostatud riiklike konsultatsioonide tulemused esitatakse ELi noortekonverentsidele;

TÕDEVAD, ET

nõukogu resolutsioonis Euroopa noortevaldkonnas tehtava koostöö uuendatud raamistiku (2010–2018) kohta määratletud protsessi kohaselt on struktureeritud dialoogi esimene tsükkel olnud foorumiks ühisele mõttetööle noortega seotud poliitikavaldkondades ning selgitanud välja täiendavad lahendamist vajavad probleemid. Protsessi laadist tulenevalt oli kõigil Euroopa Liidus elavatel noortel võimalus väljendada oma arvamusi ja ideid ühise prioriteetse teema kohta sama konsultatsioonietapi ajal;

lisaks riiklikele noortenõukogudele kaasati muud noortepoliitikas osalejad, nagu ministeeriumid, programmi „Aktiivsed noored” riiklikud agentuurid, noorsootöötajad ja noortevaldkonnas töötavad teadlased;

üha arvukamad riiklikud töörühmad annavad oma panuse järjestikustesse konsultatsioonivoorudesse, töötades välja strateegiaid ja metoodikaid noortega peetava struktureeritud dialoogi rakendamiseks ning esitades riiklikke aruandeid Euroopa juhtkomiteele. See panus ja ELi noortekonverentside ajal toimunud täiendavad arutelud edastasid poliitilisi sõnumeid, mis on sisendiks ELi poliitika jaoks;

SOOVITAVAD, ET

struktureeritud dialoogi tuleks veelgi edasi arendada ning et teise 18-kuulise töötsükli ajal võiks analüüsida mitmeid valdkondi, sealhulgas:

poliitilised järelmeetmed

a) edendada struktureeritud dialoogi tulemuste poliitilisi järelmeetmeid;

b) anda noortele tagasisidet struktureeritud dialoogi tulemuste osas võetud meetmete kohta;

kõigi sidusrühmade osalemine

a) edendada vähemate võimalustega noorte kaasamist;

b) edendada kohalike ja piirkondlike omavalitsusüksuste esindajate kaasamist;

c) edendada noortevaldkonnas töötavate teadlaste kaasamist ja paremini kasutada nende teadmisi ja asjatundlikkust protsessi kavandamisel, rakendamisel ja järelmeetmetes;

d) edendada ulatuslikumat ja läbipaistvamat kommunikatsiooni kõigi sidusrühmade vahel;

struktureeritud dialoogi rahaline toetamine

kaaluda noortevaldkonna struktureeritud dialoogi jätkusuutlikku toetamist ELi järgmise põlvkonna programmides, ilma et see mõjutaks tulevast finantsraamistikku;

ajakava

kehtestada realistlik ja piisav ajakava ning määrata kindlaks konsultatsioonide tähtajad;

metoodika

a) kasutada asjakohast ja tõhusat metoodikat, mis soodustab struktureeritud dialoogi kvaliteetsete tulemuste saavutamist;

b) tutvustada häid tavasid riiklike töörühmade seas;

c) lihtsustada protsessi ja struktuuri, pidades täielikult kinni subsidiaarsuse põhimõttest;

d) kasutada vajaduse korral erinevaid vahendeid, nagu sotsiaalmeedia, internet ja interneti teel toimuvad konsultatsioonid;

e) pakkuda noortele tähendusrikast protsessi;

f) pöörata konsultatsiooni teemaks olevate küsimuste sõnastamisel tähelepanu keelelisele selgusele ja täpsusele;

g) täiustada töömeetodeid ELi noortekonverentsidel;

LEPIVAD KOKKU, ET

— Euroopa noortevaldkonnas tehtava koostöö üldine temaatiline prioriteet teise 18-kuulise töötsükli (1. juuli 2011–31. detsember 2012) jooksul on noorte osalemine, erilise rõhuasetusega demokraatias osalemisele. Teise töötsükli eesistujariikide kolmiku konkreetsed prioriteedid on toodud I lisas;

— uusi võimalikke arenguid silmas pidades võib iga eesistujariik valitud prioriteetseid valdkondi täiendada;

— nõukogu peaks hindama struktureeritud dialoogi kaht esimest töötsüklit ELi noortearuande raames, mille komisjon esitab 2012. aasta lõpuks;

— valdkonnad järgmisele eesistujariikide kolmikule tuleks kindlaks määrata enne nende ametiaja algust pärast nõukogu poolt koostatud hindamisaruande esitamist;

LEIAVAD, ET

struktureeritud dialoogi esimese tsükli tulemus tugineb Hispaania, Belgia ja Ungari eesistumise ajal toimunud riiklike konsultatsioonide käigus saavutatud tulemustele ning 2010. aasta aprillis Jerez de la Fonterras, 2010. aasta oktoobris Leuvenis ja 2011. aasta märtsis Budapestis toimunud ELi noortekonverentsidel saavutatud tulemustele. Hispaanias toimunud ELi noortekonverentsil määratlesid liikmesriikide ja noorte esindajad ühiselt kindlaks noorte tööhõive alased prioriteedid ning Belgias toimunud ELi noortekonverentsil koostati nende alusel ühiselt poliitilised soovitused, mille põhjal töötati Ungaris toimunud ELi noortekonverentsil välja konkreetsed tulemused;

RÕHUTAVAD, ET

noorte tööhõive teemalise struktureeritud dialoogi järeldustes tõstatati prioriteetsete valdkondadena järgmised küsimused:

1. otsustava tähtsusega on lihtsustada kõigi noorte, eelkõige vähemate võimalustega noorte juurdepääsu noortesõbralikule ja kvaliteetsele teabele tööturu kohta. Karjäärile suunatud koolitus ja nõustamine tuleb integreerida kõigil asjakohastel formaalõppe ja mitteformaalse õppimise tasanditel, et parandada noorte teadlikkust tööturu nõuetest ja luua neile paremad võimalused tööturu nõuete täitmiseks ning valmistada neid ette tööeluks;

2. noorsootööd ja mitteformaalset õppimist võiks tunnustada ning täiendavalt toetada kui olulist ressurssi, mis toetab noortele oskuste ja pädevuste andmist ja seega hõlbustab nende juurdepääsu tööturule ning aitab saavutada Euroopa 2020. aasta strateegia eesmärke;

3. äärmiselt oluline on vajaduse korral parandada noorte juurdepääsu tööturule kohandatud poliitikameetmete abil ning soovitav on luua kutsepraktika kvaliteediraamistik, et tagada sellise kogemuse hariduslik väärtus;

4. töö ühendamiseks täiendkoolituse, väljaõppe, vabatahtliku töö ja pereeluga vajavad noored suuremat paindlikkust ja turvalisust;

5. on vaja edendada noorte võrdset juurdepääsu liikuvusvõimalustele, lihtsustades haldusmenetlusi seoses Euroopa 2020. aasta strateegia ja eelkõige noorte liikuvuse alase juhtalgatusega;

KUTSUVAD EESPOOL ESITATUD TULEMUSTE ALUSEL LIIKMESRIIKE JA/VÕI KOMISJONI NENDE PÄDEVUSE PIIRES ÜLES

võtma teadmiseks struktureeritud dialoogi järeldused ja töötama välja teabevahetus- ja koostöökanalid teiste asjakohaste poliitikavaldkondade ja -osakondadega nii erinevate ELi institutsioonide siseselt kui ka nende vahel ja siseriiklikul tasandil, et edendada noortele suunatud poliitikat ja meetmeid, kasutades paralleelset lähenemisviisi, mis on esitatud nõukogu resolutsioonis uuendatud raamistiku kohta.

(1) ELT C 292, 24.11.2005, lk 5.

(2) ELT C 297, 7.12.2006, lk 6.

(3) ELT C 311, 19.12.2009, lk 1.